b'\n_START_ARTICLE_\nFrancisco Castell\xc3\xb3n Sanabria\n_START_PARAGRAPH_\nFrancisco Castell\xc3\xb3n Sanabria (1815 Le\xc3\xb3n  \xe2\x80\x93 8. september 1855 Le\xc3\xb3n) oli Nicaragua jurist ja poliitik, 1854\xe2\x80\x931855 Nicaragua \xc3\xbclemdirektor._NEWLINE_Francisco Castell\xc3\xb3n Sanabria s\xc3\xbcndis aastal 1815 Le\xc3\xb3nis. Ta t\xc3\xb6\xc3\xb6tas seal juristina. Patricio Rivas m\xc3\xa4\xc3\xa4ras ta oma valitsusse ministriks, kuid Pablo Buitrago taandas ta ametist. Aastal 1843 sai temast minister Manuel P\xc3\xa9reze valitsuses. Aastal 1844 sai temast Nicaragua saadik Suurbritannias ja hiljem Prantsusmaal. Aastail 1851\xe2\x80\x931853 oli ta ministriks ka Jos\xc3\xa9 Laureano Pineda Ugarte valitsuses._NEWLINE_Aastal 1853 seadis Nicaragua Liberaalne partei ta \xc3\xbcles Fruto Chamorro vastaskandidaadina \xc3\xbclemdirektori valimistel. Ta k\xc3\xbcll kaotas valimised, aga liberaalid s\xc3\xbc\xc3\xbcdistasid oma oponenti valimistulemuste v\xc3\xb5ltsimises. Kui Chamorro seadis oma valitsuse sisse Granadas ja muutis ilma liberaalsete saadikute kohalviibimiseta p\xc3\xb5hiseadust ning kuulutas end presidendiks, sundis see m\xc3\xb5jukamaid liberaale, kelle seas olid Francisco Castell\xc3\xb3n Sanabria, Jos\xc3\xa9 Mar\xc3\xada Valle ja M\xc3\xa1ximo Jerez, kuulutama v\xc3\xa4lja oma valitsuse. Francisco Castell\xc3\xb3n Sanabria oli selle valitsuse \xc3\xbclemdirektor v\xc3\xb5i, nagu teda ka nimetati, "demokraatliku Nicaragua president"._NEWLINE_Ta alustas Fruto Chamorro v\xc3\xa4gede vastu s\xc3\xb5jalist tegevust ja oli algul edukas, kuid Granada piiramine eba\xc3\xb5nnestus ja seej\xc3\xa4rel kaotasid liberaalid kontrolli nii Managua, Masaya kui ka Rivase \xc3\xbcle. Nii palkas Castell\xc3\xb3n endale appi William Walkeri juhitavad v\xc3\xa4ed, mis saabusid Nicaraguasse juunis 1855._NEWLINE_Francisco Castell\xc3\xb3n Sanabria suri septembris 1855 koolerasse.'